**Par legālu iztikas nodrošinājumu**

 Imigrācijas likuma 4.panta pirmās daļas 5.punktā ir noteikts, ka ārzemnieks ir tiesīgs ieceļot un uzturēties Latvijas Republikā, ja viņam ir nepieciešamie finanšu līdzekļi, lai uzturētos Latvijas Republikā. Nepieciešamo finanšu līdzekļu apmēru nosaka Ministru kabinets.

 No **2021.gada 1.aprīļa** nepieciešamais iztikas nodrošinājums **ārzemniekam, kurš pieprasa vai saņēmis uzturēšanās atļauju,** saskaņā ar Ministru kabineta **2017.gada 25.aprīļa noteikumiem Nr.225** „Noteikumi par ārzemniekam nepieciešamo finanšu līdzekļu apmēru un finanšu līdzekļu esības konstatēšanu” (turpmāk – noteikumi) ir šāds:

**1. ārzemniekam, kurš Latvijas Republikā ieceļo ar vīzu vai ir tādas valsts pilsonis, kuram vīza nav nepieciešama un vēlas saņemt vīzu un tiesības uz nodarbinātību:**

 1.1. saskaņā ar noteikumu 5.3.apakšpunktu nepieciešamais iztikas nodrošinājums ir noteikts ne mazāk par darba samaksu atbilstoši Latvijas Republikā strādājošo mēneša vidējai bruto darba samaksai gadā: tas ir ***1143 eiro*** mēnesī, saskaņā ar Centrālās statistikas pārvaldes pēdējo publicēto informāciju *(www.csb.gov.lv);*

1.2. saskaņā ar noteikumu 5.4.apakšpunktu, ne mazāk par strādājošo vidējo bruto darba samaksu ārzemnieka **paredzamajā nodarbinātības nozarē,** iepriekšējā gadā, ja ārzemnieks saņem vīzu un tiesības uz nodarbinātību kā **sezonas darbinieks** lauksaimniecības, mežsaimniecības un zivkopības nozarē:

* augkopība un lopkopība, medniecība un saistītas palīgdarbības – ***933 eiro*;**
* mežsaimniecība un mežizstrāde – ***1232 eiro***;
* zivsaimniecība – ***994 eiro*** (*Centrālās statistikas pārvaldes dati - Strādājošo mēneša vidējā darba samaksa par darbības veidiem, www.csb.gov.lv*).

Saskaņā ar noteikumu 10.punktu, ja ārzemnieks saņēmis vīzu un tiesības uz nodarbinātību, nepieciešamais iztikas nodrošinājums ir nepieciešams visam nodarbinātības periodam.

**2. ārzemniekam, kurš pieprasa vai saņēmis uzturēšanās atļauju:**

2.1. pamatojoties uz Centrālās statistikas pārvaldes ziņām:

* saskaņā ar **noteikumu 11.1.apakšpunktu** - darba samaksa vai ienākumi no komercdarbības Latvijas Republikā atbilstoši strādājošo divkāršai mēneša vidējai bruto darba samaksai iepriekšējā gadā, ja uzturēšanās atļauju pieprasa Imigrācijas likuma 23. panta pirmās daļas 2., 3. un 4. punktā minētie ārzemnieki un viņu uzturēšanās saistīta ar nodarbinātību vai komercdarbību – ***2286* *eiro*** ([*www.csb.gov.lv*](http://www.csb.gov.lv));
* saskaņā ar **noteikumu 11.2.apakšpunktu** - darba samaksa Latvijas Republikā atbilstoši strādājošo mēneša vidējai bruto darba samaksai iepriekšējā gadā, piemērojot **koeficientu** **1,5**, ja uzturēšanās atļauju pieprasa ārzemnieks, kurš vēlas saņemt Eiropas Savienības zilo karti – ***1715 eiro*** ([*www.csb.gov.lv*](http://www.csb.gov.lv)*);*
* saskaņā ar **noteikumu 11.3.apakšpunktu** - darba samaksa Latvijas Republikā atbilstoši strādājošo mēneša vidējai bruto darba samaksai iepriekšējā gadā, piemērojot **koeficientu** **1,2**, ja uzturēšanās atļauju pieprasa ārzemnieks, kurš vēlas saņemt Eiropas Savienības zilo karti un kurš tiks nodarbināts specialitātē (profesijā), ko Ministru kabinets iekļāvis to specialitāšu (profesiju) sarakstā, kurās prognozē būtisku darbaspēka trūkumu – ***1372 eiro*** ([*www.csb.gov.lv*](http://www.csb.gov.lv)*);*
* saskaņā ar **noteikumu 11.4.apakšpunktu** - darba samaksa Latvijas Republikā atbilstoši strādājošo mēneša vidējai bruto darba samaksai iepriekšējā gadā, ja uzturēšanās atļaujas pieprasīšana saistīta ar nodarbinātību, kas nav minēta 11.1., 11.2. vai 11.3.apakšpunktā – ***1143 eiro*** ([*www.csb.gov.lv*](http://www.csb.gov.lv));
* saskaņā ar **noteikumu 11.5.apakšpunktu** – personīgā un regulārā pensija atbilstoši sociālās apdrošināšanas iestāžu uzskaitē esošajiem pensionāriem ikmēneša izmaksāto vecuma pensiju divkāršam vidējam lielumam iepriekšējā gadā, ja uzturēšanās atļauju pieprasa Imigrācijas likuma 23.panta pirmās daļas 26.punktā minētais ārzemnieks – ***734* *eiro*** ([*www.csb.gov.lv*](http://www.csb.gov.lv));

 2.2. saskaņā ar Ministru kabineta **2015.gada 24.novembra noteikumu Nr.656** „Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” 2.punktu Latvijas Republikā minimālā mēneša darba alga ir ***500 eiro*:**

* saskaņā ar **noteikumu 11.6.apakšpunktu** – finanšu līdzekļi atbilstoši minimālās mēneša darba algas trīskāršam apmēram, ja ārzemnieks pieprasa uzturēšanās atļauju saskaņā ar Imigrācijas likuma 23.panta pirmās daļas 29.punktu – ***1500 eiro***;
* saskaņā ar **noteikumu 11.7.apakšpunktu** – finanšu līdzekļi atbilstoši minimālajai mēneša darba algai, gadījumos, kuri nav paredzēti noteikumu 11.1, 11.2., 11.3., 11.4., 11.5. un 11.6.apakšpunktā – ***500 eiro***;
* saskaņā ar **noteikumu 12.punktu** nepilngadīgam bērnam nepieciešamais iztikas nodrošinājums – ***150* *eiro*.**

 Ja kopā ar noteikumu 11.1., 11.2., 11.3., 11.4., 11.5., 11.6. vai 11.7 apakšpunktā minēto galveno iesniedzēju uzturēšanās atļauju pieprasa arī viņa ģimenes locekļi, viņiem jāiesniedz dokuments, kas apliecina legālu iztikas nodrošinājumu saskaņā ar noteikumu 11.7. apakšpunktu vai 12.punktu.